Baba hand kwyt ná komplikasies by staatshospitaal | Maroela Media
Premier Refilwe Mtshweni-Tsipane en Sasekani Manzini, die LUR vir gesondheid, besoek die hospitaal in Witbank waar die baba tans aansterk (Foto: Mpumalanga Provincial Government, Facebook)
'n Drie weke oue baba wat aanvanklik vir diarree in 'n staatshospitaal in Delmas, Mpumalanga, opgeneem is, se hand moes geamputeer word. Dít nadat komplikasies in die hospitaal ontstaan het. 'n Ondersoek is van stapel gestuur om te bepaal wat presies skeefgeloop het.
Sibongile Mkani-Mpolweni, woordvoerder van die premier in Mpumalanga, het bevestig die baba is verlede week vir diarree in die Bernice Samuel-hospitaal in Delmas opgeneem. Die baba moes egter na 'n hospitaal in Emalahleni (Witbank) oorgeplaas word weens komplikasies. Dit het eindelik daartoe gelei dat die baba se hand geamputeer moes word. Mkani-Mpolweni kon nie spesifiseer wat presies skeefgeloop het nie.
Die baba herstel tans in die hospitaal in Witbank.
Premier Refilwe Mtshweni-Tsipane het haar skok oor die voorval uitgespreek. Sy en Sasekani Manzini, die LUR vir gesondheid, het Sondag die baba se familie in die Witbank-hospitaal besoek om aan hulle die nodige ondersteuning te bied. Hulle het die familie verseker dat 'n deeglike ondersoek gedoen sal word.
"Die betrokke mediese personeel behoort onmiddellik geskors te word, hangende die uitkoms van die ondersoek. Ons versoek ook dat daar teen volgende week 'n voorlopige verslag oor die voorval ingedien sal word," sê Mtshweni-Tsipane. "Ons sal seker maak dat die familie die nodige ondersteuning en berading kry."
Mtshweni-Tsipane en Manzini erken die regering moet volle verantwoordelikheid vir die voorval neem.
"Ons veroordeel sulke ongelukkige voorvalle by staatshospitale," sê Manzini.
"Ek en Mtshweni-Tsipane, wat self kinders het, het dit goed geag om die familie persoonlik te besoek en aan hulle te wys dat hulle nie alleen is nie. Ons sal ook seker maak dat geregtigheid wel geskied."
Hoekom skors???. Dank hulle sumier af want daai kind moet nou vir die res van sy lewe daaronder ly terwyl die wat nalatig was vet salarisse kry
Hoop en bid dat jy nie in n sekere staatshospitaal in Pretoria beland nie. Wat hulle nie in drie weke onder beheer kon bring nie het ons in twee dae by die huis uitsorteer. Die verhaal van die familielid is skrikwekkend. Dit sal egter niks help om dit te rapporteer nie want alles word mos toegesmeer.
Dalk n drip wat in die weefsel ingeloop het en onvoldoende observasie tydens die sorg….wonder maar net….
Dit is belaglik. Kan enige iets wt regering of min. Die kind red. Dink wt gaan die ouers deur. Emfulenie en Vaalpark hospitaal sit die oomense onder sedasie vir tot 3 dae want dan kan hul nie lastig wees nie. Kan mens dt oorvertel. Ek dink dis tyd dat hospitale ondersoek word vir nalatige en wan gedrag na die opervlakte gebring word
Nou wil hulle he die hele land moet staats medies gebruik want hulle kan dit hanteer. Dit is baie meer as net n onskuldige misverstand. Die kind se lewe gaan permanent verander. Dit is onaanvaarbaar